Title: คำสั่งคณะรักษาความสงบแห่งชาติ ที่ 4/2560 เรื่อง แต่งตั้งคณะกรรมการการสร้างความรู้ ความเข้าใจ และรับทราบความคิดเห็นเกี่ยวกับสถานการณ์พลังงานไฟฟ้าในพื้นที่ภาคใต้

คำสั่งคณะรักษาความสงบแห่งชาติ

คำสั่งคณะรักษาความสงบแห่งชาติ
ที่ ๔/๒๕๖๐
เรื่อง
แต่งตั้งคณะกรรมการการสร้างความรู้ ความเข้าใจ และรับทราบความคิดเห็น
เกี่ยวกับสถานการณ์พลังงานไฟฟ้าในพื้นที่ภาคใต้[๑]

เพื่อให้การดำเนินการสร้างความรู้
ความเข้าใจ และรับทราบความคิดเห็นเกี่ยวกับสถานการณ์พลังงานไฟฟ้าในพื้นที่ภาคใต้
อันเป็นการเสริมสร้างความมั่นคงด้านพลังงานไฟฟ้าของประเทศให้เป็นไปตามแผนพัฒนาเศรษฐกิจและสังคมแห่งชาติ
และสอดคล้องกับแผนยุทธศาสตร์ชาติจึงให้แต่งตั้งคณะกรรมการการสร้างความรู้
ความเข้าใจ และรับทราบความคิดเห็นเกี่ยวกับสถานการณ์พลังงานไฟฟ้าในพื้นที่ภาคใต้ดังนี้

๑.
 องค์ประกอบ
๑) ผู้บัญชาการทหารบก/เลขาธิการคณะรักษาความสงบแห่งชาติ
ประธานกรรมการ
๒) พลเอก สมศักดิ์ นิลบรรเจิดกุล
ผู้ช่วยผู้บัญชาการทหารบก/
รองเลขาธิการคณะรักษาความสงบแห่งชาติ                 รองประธานกรรมการ
๓) รองปลัดกระทรวงพลังงาน                                   รองประธานกรรมการ
๔) รองปลัดกระทรวงมหาดไทย                                  รองประธานกรรมการ
๕) รองปลัดกระทรวงทรัพยากรธรรมชาติและสิ่งแวดล้อม      รองประธานกรรมการ
๖) อธิบดีกรมทรัพยากรทางทะเลและชายฝั่ง                    กรรมการ
๗) อธิบดีกรมควบคุมมลพิษ                                      กรรมการ
๘) เลขาธิการสำนักงานนโยบายและแผนทรัพยากรธรรมชาติ
และสิ่งแวดล้อม                                              กรรมการ
๙) ผู้อำนวยการสำนักงานนโยบายและแผนพลังงาน           กรรมการ
๑๐) ผู้ว่าการการไฟฟ้าฝ่ายผลิตแห่งประเทศไทย               กรรมการ
๑๑) ผู้แทนอธิบดีกรมประชาสัมพันธ์                            กรรมการ
๑๒)
ผู้แทนกรรมการผู้อำนวยการใหญ่
บริษัท อสมท. จำกัด (มหาชน)                            กรรมการ
๑๓) ผู้แทนผู้บัญชาการทหารเรือ                                กรรมการ
๑๔) แม่ทัพภาคที่ ๔                                              กรรมการ
๑๕)
พลโท ณัฐพล นาคพาณิชย์ รองเสนาธิการทหารบก/
หัวหน้าส่วนอำนวยการ
สำนักเลขาธิการ
คณะรักษาความสงบแห่งชาติ                         กรรมการและเลขานุการ
๑๖) แม่ทัพน้อยที่ ๔                                             กรรมการและ
ผู้ช่วยเลขานุการ
๑๗) ผู้แทนสำนักงานนโยบายและแผนพลังงาน                กรรมการและ
ผู้ช่วยเลขานุการ

๒.
 อำนาจหน้าที่
๑)
กำหนดกรอบแนวทางการสร้างความรู้
ความเข้าใจและรับทราบความคิดเห็นเกี่ยวกับสถานการณ์พลังงานไฟฟ้าในพื้นที่ภาคใต้ในภาพรวมโดยกำหนดให้มีการจัดกิจกรรมภายใน
๓๑ มีนาคม ๒๕๖๐
๒)
อำนวยการ และประสานงานกับส่วนราชการที่เกี่ยวข้อง ในระดับนโยบายเพื่อให้การสร้างความรู้
ความเข้าใจและรับทราบความคิดเห็นเกี่ยวกับสถานการณ์พลังงานไฟฟ้าในพื้นที่ภาคใต้เป็นไปด้วยความเรียบร้อย
๓)
เชิญผู้แทนส่วนราชการหรือหน่วยงาน และบุคคลที่เกี่ยวข้อง เข้าชี้แจงข้อเท็จจริง ให้ข้อมูล
หรือจัดส่งเอกสารที่จำเป็นแก่คณะกรรมการฯ สำหรับใช้ประกอบการพิจารณาตามความเหมาะสม
๔)
รายงานผลการดำเนินการสร้างความรู้ ความเข้าใจ และรับทราบความคิดเห็นฯ รวมทั้งจัดทำข้อเสนอแนะ
เพื่อเป็นข้อมูลประกอบการพิจารณาแก่รัฐบาล ภายใน ๒๘ เมษายน ๒๕๖๐

๓.
 ให้ส่วนราชการหรือหน่วยงานที่เกี่ยวข้อง
สนับสนุนการดำเนินการของคณะกรรมการฯ ตามข้อ ๑ ให้เป็นไปด้วยความเรียบร้อย
สำหรับการเบิกจ่ายค่าเบี้ยประชุม
และค่าใช้จ่ายที่เกี่ยวข้องกับการบริหารจัดการอื่น ๆ ที่จำเป็นเพื่อสนับสนุนการปฏิบัติงานของคณะกรรมการ
คณะอนุกรรมการ และคณะทำงานที่แต่งตั้งขึ้นภายใต้คำสั่งนี้ ให้เป็นไปตามพระราชกฤษฎีกาเบี้ยประชุมกรรมการ
พุทธศักราช ๒๕๔๗ หรือตามระเบียบของทางราชการ แล้วแต่กรณี
โดยให้เบิกจ่ายจากต้นสังกัด

ทั้งนี้
ตั้งแต่บัดนี้เป็นต้นไป

สั่ง ณ วันที่ ๑๖
มีนาคม พุทธศักราช ๒๕๖๐
พลเอก ประยุทธ์  จันทร์โอชา
หัวหน้าคณะรักษาความสงบแห่งชาติ

วริญา/ภวรรณตรี/จัดทำ
๒๙ มีนาคม ๒๕๖๐

ปริญสินีย์/ตรวจ
๒๔ เมษายน ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๘๖ ง/หน้า ๕/๒๒ มีนาคม ๒๕๖๐